අධ්‍යාපන සේවා අමාත්‍යාංශය, සෞඛ්‍ය අමාත්‍යාංශය හා ජනාධිපති පෝෂණ ලේකම් කාර්යාලය ඒකාබද්ධව මේ ජාතික වැඩසටහන ක්‍රියාවට නංවයි.බුද්ධිමත්, ගුණ නුවණින්, ශක්තියෙන් හා ධෛර්යයෙන් පිරිපුන් නිරෝගී ක්‍රියාශීලී දරු පරපුරක් දැයට දායාද කිරීමේ වෑයම ක්‍රියාවට නැංවීමේ අරමුණින් මෙය ක්‍රියාත්මක කර තිබෙන අතර “කිසිදිනෙක අපේ දරුවන් කුසගින්නේ අකුරු කරන්නට මම ඉඩ නොතබමි” මහින්ද චින්තනයේ සඳහන් කළ පොරොන්දුවක් ඉටු කරමින් පාසල් දරුවන්ට නොමිලේ දිවා ආහාරය ලබාදීම තවදුරටත් ශක්තිමත් කරමින් සහ ඊට සමඟාමීව මෙය ක්‍රියාවට නැංවෙයි.එහිදී වැඩිදුරටත් අඳහස් දක්වමින් ජනාධිපති මහින්ද රාජපක්ෂ මහතා සඳහන් කළේ, මේ රටට වැඩදායී මෙන්ම පෝෂණයෙන් පිරි දරුවන් පිරිසක් බිහි කරන්නට අවශ්‍ය වැඩපිළිවෙළ වෙනුවෙන් අද දිනයේ මුල් පියවර තබන බවත් දරු දැරියන්ට අධ්‍යාපනය ලබාදීම වෙනුවෙන් විද්‍යාගාර ඇතුළු සියලු පහසුකම් ලබාදීම මේ වනවිට සිදුවෙමින් පවතින බවත්ය.කුමක් කළද නීරෝගී දරු පිරිසක් බිහි නොකර දුර්වල දරුවන් පිරිසක් බිහි කරන්නේ නම් එය ජාතියට සිදුකරන අසාධාරණයක් බව පෙන්වාදුන් ජනාධීපතිවරයා දෙමාපියන්ගේ සහ ගුරුවරුන් මෙන්ම රජය ද ඒ සඳහා උපකාර කළයුතු බවද එවන් අවස්ථාවක ලෝක ආහාර වැඩසටහනේ ද උපදෙස් ලබා ගනිමින් මේ ජාතික වැඩසටහන රටපුරා ආරම්භ කරන බව සඳහන් කළේය.ළමුන් වෙනුවෙන් නිල ඇඳුම්, පාසල් පොත් මෙන්ම අවශ්‍යම දරු දැරියන් සඳහා නොමිලේ සපත්තු ලබාදීමේ වැඩපිළිවෙළක් ද ආරම්භ කරන බව පැවසූ ඒ මහතා ඊට අමතරව ඔවුන්ට අවශ්‍ය ආහාර වේලක් ලබාදෙන්නට පියවර ගෙන තිබෙන බවද ඒ වෙනුවෙන් දෙමාපියන්ගේ සහාය අපේක්ෂා කරන බවද කීවේය.හොඳම දේ දරුවන් වෙත ලබාදෙන්නට කටයුතු කරන බව සිහිපත් කළ මහින්ද රාජපක්ෂ මහතා ඒ වෙනුවෙන් දෙමාපියන් උත්සුක වියයුතු බවද පෙන්වා දුන්නේය.මේ ප්‍රදේශයේ පැතිර යන වකුගඩු රෝගය සඳහා පිළියම් වශයෙන් පිරිසිදු ජලය ලබාදීමේ වැඩපිළිවෙළක් ආරම්භකර තිබෙන බව ප්‍රකාශ කළ ජනාධීපතිවරයා ඒ කෙරෙහි විශේෂ අවධානය යොමු කිරීම හේතුවෙන් අවශ්‍යතාව හදුනාගත් බවද පිරිසිදු ජලය ලබාදීමේ වැඩපිළිවෙල සඳහා මුදල් වෙන්කර තිබෙන බවද ප්‍රකාශ කළේය.අපේ දරුවන් වෙනුවෙන් මෙතෙක් කලක් පැවැති අසාධාරණකම් ඉවත් කිරීමට වත්මන් රජයට හැකිවී තිබෙන බව සඳහන් කළ ජනාධිපති මහින්ද රාජපක්ෂ මහතා දරුවන් සැමට එක හා සමාන අධ්‍යාපනයක් ලබාදීම ඔවුන්ගේ අයිතියක් බවද දරුවන් එයින් ප්‍රයෝජන ගතයුතු බවද කියා සිටියේය.